**Willard Mitt Romney** (\* 12. marec 1947, Detroit, Michigan, USA) je americký podnikateľ, republikánsky politik, bývalý guvernér štátu Massachusetts. Bol jedným z neúspešných kandidátov na nomináciu za Republikánsku stranu pre prezidentské voľby v roku 2008 a 2012. Náboženským vyznaním je mormón. V mladosti bol po 30 mesiacov mormonským misionárom.

Životopis
---------

Narodil sa v Detroite v roku 1947 ako štvrté dieťa, otec George Wilcken Romney (1907-1995), narodený v mormónskych osadách v Mexiku. Bol podnikateľ a republikánsky politik, v rokoch 1954 až 1962 bol riaditeľom automobilky American Motors, v rokoch 1963 až 1969 bol guvernérom štátu Michigan a v rokoch 1969 až 1973 ministrom bytovej výstavby a rozvoja miest vo vláde USA; matka Lenore Romney (1908-1998, rodená LaFount) bola herečka, po narodení prvého zo štyroch detí zostala v domácnosti. Meno Willard dostal po Johnovi Willard Marriottovi (zakladateľovi hotelového reťazca Marriott, ktorý bol v tom čase rodinným priateľom.

Mitt vyrastal v meste Bloomfield Hills (asi 30 km od Detroitu), jeho otec sa vďaka úspešnému vedeniu automobilky postupne stal verejne známou osobou, Mitt sa podieľal aj na jeho guvernérskej volebnej kampani. Na základnej a strednej škole bol priemerným žiakom. Už na strednej škole mal vzťah so svojou budúcou manželkou Ann Davies (poznali sa už od základnej školy).  
 
Po roku štúdia na Stanfordovej univerzite 1965-1966 odišiel v rámci rodinnej tradície do Francúzska ako mormónsky misionár. Príliš úspešný nebol, počas 30 mesiacov získal podľa svojho tvrdenia nie viac ako 12 konvertitov. Mormónska viera zakazujúca pitie alkoholu nebola pre Francúzov, milovníkov vína, príliš atraktívna. V júni 1968 bol ako vodič vozidla účastníkom vážnej dopravnej nehody, pri ktorej zahynula aj jeho spolujazdkyňa (manželka predsedu misie), nebola to však jeho vina. Počas misie sa naučil po francúzsky a bol tiež svedkom francúzskych protestov v roku 1968.

Počas jeho neprítomnosti jeho priateľka konvertovala k mormónom a začala študovať na mormónskej univerzite Brigham Young University (BYU) v Salt Lake City v Utahu. Mitt po návrate získal priateľku späť a na jej želanie začal vo februári 1969 študovať na BYU. V marci 1969 dvojica uzavrela manželstvo. V roku 1970 sa im narodil syn Taggart (ďalší synovia potom v rokoch 1971, 1975, 1978 a 1981). Mitt v roku 1971 úspešne ukončil bakalárske štúdium angličtiny na BYU, ďalej na radu svojho otca pokračoval v štúdiách práva a ekonómie na Harvardovej univerzite, ktoré úspešne ukončil v roku 1975.

Pracoval ako obchodník v konzultačných firmách, v roku 1984 sa podieľal na založení investičnej spoločnosti Bain Capital. V roku 2002 viedol organizačný výbor olympijských hier v Salt Lake City. Podľa časopisu Forbes mal v roku 2012 jeho majetok hodnotu približne 230 miliónov USD.

Politika
--------

Bol jedným z kandidátov na nomináciu za Republikánsku stranu pre prezidentské voľby v roku 2008, 2012 a bol pôvodne považovaný za jedného z favoritov. Po sérii neúspechov, ktorá vyvrcholila pri volebnom superutorku zastavil svoju kampaň a o nomináciu sa prestal usilovať (neodstúpil však a technicky zostal kandidátom; vďaka tomu mu zostali získaní delegáti a možnosť udržať si určitý vplyv); 14. februára 2008 potom podporil Johna McCaina. Podľa médií bol jedným z možných adeptov na viceprezidenta, John McCain si však nakoniec vybral Sarah Palin. Podľa novinárov sa mu nepodarilo presvedčiť voliča tým, že zmenil svoje niekdajšie liberálne názory z doby svojho guvernérovania na konzervatívne postoje prezentované v kampani.

V auguste 2012 oznámil, že do úradu viceprezidenta si vybral Paula Ryana, člena Snemovne reprezentantov za štát Wisconsin. Vo voľbách prezidenta USA 2012, ktoré sa konali 6. novembra 2012, však prehral boj s Barackom Obamom. Mitt Romney získal 206 voliteľov, Barack Obama získal 332 voliteľov.

Referencie
----------

1. ↑  HOSENBALL, Mark. Romney's birth certificate evokes his father's controversy. *Chicago Tribune*. Dostupné online.  v"State of Michigan Certificate of Live Birth".
2. ↑  PAGE, Susan. Home sweet home? Michigan primary a challenge for Romney. *USA Today*, February 20, 2012. Dostupné online.
3. ↑  Governor Mitt Romney's "Faith In America" Address
4. ↑  Novinky.cz: Republikánský kandidát Romney zastavil kampaň v boji o Bílý dům
5. ↑  Ota Ulč: Mormon by rád do Bílého domu
6. ↑   The Making of Mitt Romney: Part 2: Photo 3. *The Boston Globe*, June 18, 2007. Dostupné online [cit. 2011-03-17].
7. ↑  The Boston Globe: Journeys of a shared life
8. ↑  Forbes: What Mitt Romney Is Really Worth: An Exclusive Analysis Of His Latest Finances
9. ↑  ŠMÍDOVÁ, Michaela. *Co zlomilo Romneymu vaz* [online]. Týden, 2008-02-07, [cit. 2012-11-07]. Dostupné online. (po česky)
10. ↑   *Obama vyhrál prezidentské volby i na Floridě* [online]. ČTK, 10-11-2012, rev. 2012-11-10, [cit. 2012-11-11]. Dostupné online. (česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Mitt Romney**

Externé odkazy
--------------

Oficiálna stránka

Zdroj
-----

*Tento článok je čiastočný alebo úplný preklad článku Mitt Romney na českej Wikipédii.*

Autoritné údaje: * BnF: 16576373s
* GND: 173761410
* ISNI: 0000 0003 6760 0185
* LCCN: nr95017857
* NK ČR: ola2012714135
* VIAF: 231888783
* WorldCat: lccn-nr95017857